Malaria in Limpopo: Huidige standArgieffoto. Foto: Pixabay. Thabiso Teffo, woordvoerder van die departement van gesondheid in Limpopo, het Sondag aan Maroela Media gesê teen Vrydag was daar 46 gevalle van malaria in dié provinsie aangemeld. “Al hierdie gevalle is van mense in die Lephalale- en Waterbergreeks-omgewing wat nog nooit in ŉ malariagebied was nie. Dis een van twee gevalle, dis of ‘taxi’-malaria wat mense gekry het deur muskiete wat in iemand se tas of motor na ons toe gekom het of deur die rivier,” het Teffo gesê. Volgens Teffo het die departement reeds monsters uit die Lephalale-rivier geneem om vas te stel of dit die moontlike oorsaak kan wees. “Mense kan gerus wees,” het hy gesê, “ons het die situasie onder beheer. Die hospitale op die grense tussen lande is ook in kennis gestel en weet om mense met spesifieke simptome te toets.” Teffo het mense gemaan om by hulle plaaslike dokter of hospitaal aan te meld en te vra om vir malaria getoets te word as hulle griepsimptome ervaar. Riekie en Johan Fuls. Foto’s aan Maroela Media verskaf. Maroela Media het vroeër berig oor twee mense wat tans in die Life Peglerae-hospitaal in Rustenburg lê met malaria. Nie Johan Fuls (70) of Johann Lambrechts (21) was al voorheen in ŉ malariagebied nie. Nicolene Fuls, Johan se dogter, het aan Maroela Media gesê dit het Sondagoggend baie beter gegaan met haar pa. “Sy bloeddruk is terug na normaal en sy suiker is nou onder beheer hoewel die dokters sê dat hy nou vir die res van sy lewe insulien gaan moet gebruik,” het Fuls gesê. Fuls is steeds in die hoësorgeenheid van dié hospitaal. “My pa wil net huis toe gaan,” het sy gesê. Haar ma is op 12 Februarie in dieselfde hospitaal oorlede aan malaria. “Daar is intussen ŉ klomp toetse gedoen en hulle het vasgestel dat dit ŉ soort malaria was wat jou serebraal aantas en ook jou rooibloedselle aantas, gelukkig het my pa net die soort wat jou rooibloedselle aantas.” Volgens Fuls was daar beamptes van die departement van gesondheid op die plaas om monsters te kom neem van die muskiete op die plaas. “Hulle het glo net gewone muskiete gekry. Hulle was egter nie in die vlei waar al die muskiete eintlik voorkom nie omdat hulle glo nie reg aangetrek was nie. Hulle het gesê dat hulle volgende week weer sal kom om verder ondersoek in te stel,” het Fuls gesê. Johann Lambrechts. Foto: Verskaf. “As ek nou daaraan terugdink het my ma in die tyd wat sy so siek was nog vir my vertel van die groot avokado’s wat aan die boom buite die venster hang. Dit was nie eens ŉ avokadoboom nie – ons het so gelag daaroor. Ek besef nou dat sy moes hallusineer want sy het verlede jaar Augustus ŉ groot heupoperasie gehad en kon nie eers opstaan nie,” vertel Fuls. Maroela Media het ook berig oor Johann Lambrechts (21), die professionele jagter van Northam in Limpopo, wat ook met malaria in dié hospitaal opgeneem is nadat sy werkgewer hom bewusteloos in sy woning aangetref het. Johann Lambrechts sr, Johann se pa, het Sondag aan Maroela Media gesê dat dit “met genade van bo baie beter gaan met sy seun”. Johann is steeds in die hoësorgeenheid van die hospitaal.